ການສ້າງຄວາມເຂັ້ມແຂງແກ່ການເປັນພາຄີກັນ  ລະວ່າງ ສະຫະລັຖ ແລະ ອິນເດຍ
ການສ້າງຄວາມເຂັ້ມແຂງແກ່ການເປັນພາຄີລະວ່າງສະຫະລັຖ ແລະ ອິນເດຍ
ທ່ານນາງຮິລແລຣີ ຄລິນຕັນ ກ່າວວ່າ ການຮ່ວມມືກັນລະວ່າງລັຖບານສະຫະລັຖ ກັບລັຖບານອິນເດຍ ນັ້ນຄວນຈະກ້າວໄປໃຫ້ທັນແລະຄຽງຄູ່ກັນໄປກັບສາຍພົວພັນອັນເຂັ້ມແຂງທາງດ້ານເສດຖະກິດແລະລະວ່າງປະຊາຊົນກັບປະຊາຊົນຂອງສອງປະເທດປະຊາທິປະໄຕນີ້ ທີ່ກອງປະຊຸມສຸດຍອດSynergies Summit ຂອງສະພາທຸລະກິດ ລະວ່າງສະຫະລັຖແລະອິນເດຍ ໃນນະຄອນ ຫລວງວໍຊິງຕັນດີຊີເມື່ອໄວໆມານີ້ ທ່ານນາງລັຖມຸນຕຣີຕ່າງປະເທດຄລິນຕັນ ໃຫ້ຂໍ້ສັງເກດວ່າ “ປັດຈຸບັນນີ້ການຄ້າລະວ່າງປະເທດທັງສອງຂອງພວກເຮົາໄດ້ຂຍາຍເຕີບໂຕຂື້ນເຖິງສອງເທົ່ານັບຕັ້ງແຕ່ປີ 2004 ເປັນຕົ້ນມາ ແລະບັດນີ້ມີມູນຄ່າເກີນ 43 ພັນລ້ານໂດລາແລ້ວ ມີນັກຮຽນຊາວອິນເດຍຈຳນວນເກົ້າໝື່ນກວ່າຄົນ ກຳລັງສຶກສາຢູ່ໃນສະຫະລັຖເວລານີ້ແລະໂຄງການທືນສຶກສາໃໝ່ Fulbright-Nehru ນັ້ນກໍເພິ່ມຄວາມເຂັ້ມແຂງໃຫ້ແກ່ການແລກປ່ຽນທາງດ້ານການສຶກສາ ລະວ່າງອິນເດຍກັບສະຫະລັຖ ຊື່ງທັງສອງປະເທດແມ່ນເປັນພາຄີກັນຢ່າງເຕັມສ່ວນໃນການບໍລິຫານແລະສະໜອງເງິນທືນໃຫ້ແກ່ໂຄງການນີ້ ” ທ່ານນາງລັຖມຸນຕຣີຕ່າງປະເທດຄລິນຕັນກ່າວຕໍ່ໄປວ່າ ໃນຂະນະທີ່ພວກເຮົາດຳເນີນການເພື່ອສົ່ງເສີມການເປັນພາຄີກັນລະວ່າງສອງປະເທດເຮົານັ້ນພວກເຮົາກໍຄວນຈະຮັບຮູ້ວ່າ ເມື່ອສົມທຽບກັບດ້ານອື່ນໆຂອງການຮ່ວມມືຂອງພວກເຮົາແລ້ວສາຍພົວພັນ ທາງການຂອງພວກເຮົາກໍແມ່ນເຖິງເວລາມາດົນແລ້ວ ທີ່ຈະຕ້ອງໄດ້ຮັບການປັບປຸງໃຫ້ດີຂື້ນ ທ່ານນາງລັຖມຸນຕຣີຕ່າງປະເທດຄລິນຕັນຈະເດີນທາງໄປປະເທດອິນເດຍໃນເດືອນກໍລະກົດຄືເດືອນນີ້ ເພື່ອປຶກສາຫາລືເຣື່ອງຄວາມໝັ້ນຄົງເສດຖະກິດ ບັນຫາການປ່ຽນແປງຂອງດິນຟ້າອາກາດແລະບັນຫາດ້ານວັທະນະທຳ ໃນການເອີ່ຍເຕື້ອງໄປໃສ່ກອງປະຊຸມສຸດຍອດຂອງກຸ່ມປະເທດຈີແປດທີ່ຈະຈັດຂື້ນໃນປະເທດອິຕາລີໃນອີກບໍ່ນານນີ້ ທ່ານນາງກ່າວວ່າ ປະທານາທິບໍດີບາຣັກໂອບາມາ ໄດ້ກ່າວອອກມາໃຫ້ເປັນທີ່ແຈ້ງຂາວແລ້ວວ່າ ສະຫະລັຖຈະບໍ່ເອົາບັນຫາວິກິດການການເງິນໂລກມາເປັນຂໍ້ແກ້ຕົວ ເພື່ອຈັດຕັ້ງປະຕິບັດນະໂຍບາຍປົກປ້ອງ ການຄ້າຫລືສິນຄ້າ ພາຍໃນປະເທດແຕ່ຢ່າງໃດຊຶ່ງທ່ານນາງກ່າວຕໍ່ໄປວ່າ “ພວກເຮົາຫວັງວ່າ ອິນເດຍຈະທຳງານຮ່ວມກັບພວກເຮົາເພື່ອສ້າງໃຫ້ມີໂອກາດທີ່ເປີດເຜີຍກວ່າເກົ່າແລະເທົ່າທຽມກັນກວ່າເກົ່າ ສຳຫລັບການຄ້າ ລະວ່າງປະເທດຂອງເຮົາທັງສອງ ທ່ານນາງລັຖມຸນຕຣີຄລິນຕັນກ່າວວ່າສະຫະລັຖແມ່ນມີຄວາມໝັ້ນໝາຍຢ່າງເຕັມສ່ວນ ຕໍ່ການຈັດຕັ້ງປະຕິບັດຂໍ້ຕົກລົງດ້ານນີວເຄລຍພົລເຮືອນສະບັບປະວັດສາດລະວ່າງອິນເດຍກັບສະຫະລັຖ ທີ່ໄດ້ຮັບການຮັບຮອງເອົາໃນເດືອນຕຸລາ ປີ 2008 ຂໍ້ຕົກລົງທີ່ວ່ານີ້ອະນຸຍາດໃຫ້ອິນເດຍເຂົ້າເຖິງແຫລ່ງນິວເຄລຍການຄ້າສາກົນໄດ້ແລະ ສະນອງໂຄງຮ່າງສຳຫລັບການຮ່ວມມືກັນ ດ້ານເສດຖະກິດແລະວິຊາການ ລະວ່າງສະຫະລັຖແລະອິນເດຍ ລັຖມຸນຕຣີການຕ່າງປະເທດສະຫະລັຖທ່ານນາງຄລິນຕັນ ກ່າວວ່າ “ສະຫະລັຖຢາກ ມີການຮ່ວມມືທີ່ດີຂື້ນ ກັບອິນເດຍ ໃນດ້ານການສຶກສາການໃຫ້ອຳນາດແກ່ພວກແມ່ຍິງ ແລະດ້ານສຸຂະພາບ ທ່ານນາງຄລິນ ຕັນໄດ້ໃຫ້ຂໍ້ສັງເກດເຊ່ນກັນເຖິງການທີ່ອິນເດຍໄດ້ເອົາບົດບາດຫລາຍຂື້ນ ໃນການຊ່ວຍແກ້ໄຂບັນຫາຕ່າງໆ ທີ່ທ້າທາຍຕໍ່ຄວາມໝັ້ນຄົງຂອງສາກົນແລະກ່າວຕໍ່ໄປວ່າ ສ່ວນສະຫະລັຖນັ້ນກໍຄວນຈະກຽມພ້ອມເພື່ອປັບໂຄງສ້າງຂອງສະຖາບັນ ສາກົນຕ່າງໆໃຫ້ເຂົ້າກັບຄວາມຮັບຜິດຊອບໃໝ່ຕ່າງໆຂອງອິນເດຍນັ້ນ ລັຖມຸນຕຣີການຕ່າງປະເທດສະຫະລັຖກ່າວໃນທີ່ສຸດວ່າ“ພວກເຮົາຖືວ່າອິນເດຍ ເປັນປະເທດນຶ່ງໃນບັນດາພາຄີທີ່ສຳຄັນ ທີ່ມີຢູ່ຈຳນວນບໍ່ເທົ່າໃດປະເທດໃນທົ່ວໂລກທີ່ຈະຊ່ວຍພວກເຮົາຫລໍ່ຫລອມແລະວາງທິດທາງຂອງສັດຕະວັດທີ່ຊາວເອັດນີ້